ऐना पहरामा बन्ने भयो ऐना पार्क
तनहुँको आँबुखैरेनी गाउँपालिकाले वडा न २ र ४ को सिमाना पर्ने ऐना पहरामा ऐना पार्क बनाउने कार्य सुरु गरेको छ । पृथ्वी राजमार्गसँग जोडिएको ऐन पहरा झरना रहेको स्थानमा पार्क निर्माण सुरु गरेको हो ।
अमरराज नहर्कीतनहुँ, पुस ८ गते । तनहुँको आँबुखैरेनी गाउँपालिकाले वडा न २ र ४ को सिमाना पर्ने ऐना पहरामा ऐना पार्क बनाउने कार्य सुरु गरेको छ । पृथ्वी राजमार्गसँग जोडिएको ऐन पहरा झरना रहेको स्थानमा पार्क निर्माण सुरु गरेको हो । पर्यटकलाई थप आकर्षित गर्न  पार्क निर्माण कार्य थालनी गरिएको गाउँपालिकाले जनाएको छ ।   गाउँपालिका अध्यक्ष शुक्र चुमानले पार्कको हालै शिलन्यास गर्दै सो स्थानलाई सुन्दर पर्यटकीय केन्द्र बनाउने सोंच अनुसार काम अघि बढाइने  बताउनुभयो । अध्यक्ष चुमानले नेपालमा पहिलो पटक ऐना पहरामा स्टक्चर पार्क बनाइने बताउनुभयो । पहाड खोपेर आकर्षक गणेशको मूर्ति निमांर्ण गरिने उहाँले बताउनुभयो । ‘पहरालाई खोपेर विभिन्न आकृति बनाएर पर्यटकलाई भुलाउने योजना छ’ अध्यक्ष चुमानले बताउनुभयो । पृथ्वी राजमार्ग भएर दैनिक सयौँ सवारीसाधन गुड्ने हुँदा पर्यटकलाई आकर्षित गर्न सकेको अवस्थामा आयआर्जन गर्न सकिने प्रचुर सम्भावना देखिएको पालिकाको गौरव आयोजनामा समावेश गरिएको गाउँपालिकाका अध्यक्ष शुक्रबहादुर चुमानले बताउनुभयो । पर्यटन प्रवर्द्धन गर्ने उद्देश्यले चालु आर्थिक वर्ष रु एक करोड ४० लाख विनियोजन गरी पार्क निर्माण कार्य सुरु गरिएको गाउँपालिका  पार्क बनाउन लागिएको प्रमुख प्रशासकीय अधिकृत विष्णुप्रसाद शर्माले जानकारी दिनुभयो । उक्त स्थानमा साहसिक खेल, सिसाको पुल, जीपलाइन, स्वीपिङ, ढुङ्गामा आकर्षण निर्माणलगायत संरचना निर्माण गरिने उहाँले जानकारी दिनुभयो ।कूल रु पाँच करोड लागत अनुमान गरिएको गौरवको आयोजनामा राखेर काम सुरु गरिएको गाउँपालिकाले जनाएको छ  । गाउँपालिकाले वडा नं ६ को हिले खर्क र वडा नं १ को गिरौनचौरलाई नमुना पर्यटकीय गाउँ घोषणा गरी बजेट विनियोजन गरेको छ । दुई वडाका गाउँलाई रु ३० लाखका दरले रु ६० लाख बजेट विनियोजन गरेको गाउँपालिकाकी उपाध्यक्ष दुर्गा अर्यालले जानकारी दिनुभयो । ती दुई वटाका नमुना पर्यटकीय गाउँमा रहेका मौलिक घुमाउने घरलगायतको परम्परागत घरको संरक्षण गरिने उहाँले बताउनुभयो ।